সিসিটিভি বসাতে রাজ্য সরকারের দারস্থ সাউথ ক্যালকাটা ল’ কলেজ

কলকাতা: সিসিটিভি (CCTV) বসাতে এবার রাজ্য সরকারের দারস্থ সাউথ ক্যালকাটা ল কলেজ (South Calcutta Law College) কর্তৃপক্ষ। শুক্রবার জিবি বৈঠকে এমনই সিদ্ধান্ত নেওয়া হয়েছে বলে জানা গিয়েছে।

সাউথ ক্যালকাটা ল কলেজে নজরদারিতে বসাতে হবে প্রায় ৭০টি সিসিটিভি। একসঙ্গে অতগুলি সিসিটিভি বসানোর মতো অর্থ নেই সাউথ ক্যালকাটা ল কলেজ কর্তৃপক্ষের কাছে। সরকারের কাছে চিঠি দিয়ে প্রয়োজনীয় অর্থ চাইবে কলেজ কর্তৃপক্ষ। সরকার অর্থ বরাদ্দ করলে, তবেই টেন্ডার দেখে বসানো হবে সিসিটিভি। ই-টেন্ডার ডেকে একজন অবসরপ্রাপ্ত সেনাকর্মীকে নিয়োগ করা হবে নিরাপত্তারক্ষী।নিয়োগ করা হবে একজন মহিলা নিরাপত্তারক্ষীও।

আরও পড়ুন: গ্রুপ সি ও ডি শিক্ষাকর্মী পদে নিয়োগের বিজ্ঞপ্তি এসএসসি -র

শুক্রবার জিবি বৈঠকে এসে কলেজের দেওয়ালে গণধর্ষণে মূল অভিযুক্ত মনোজিতের নাম দেখে ক্ষুব্ধ হয়ে ওঠেন সরকারের প্রতিনিধি দেবব্রত রায় চৌধুরী। এখনও দেওয়ালে মনোজিতের নাম ভুল বার্তা বহন করছে বলে জানান তিনি। এ বিষয়ে, পুলিশি তদন্ত ও নজরদারি জারি রয়েছে বলে এখনও দেওয়াল মোছা যায়নি, এমনটাই জানিয়েছেন অধ্যক্ষা নয়না চট্টোপাধ্যায়। আইনি জটিলতা এড়াতে পরবর্তীতে সিটের (SIT) সঙ্গে কথা বলে কলেজের দেওয়াল মুছে ফেলা হবে বলে জানিয়েছেন সরকারের প্রতিনিধি দেবব্রত রায় চৌধুরী।

প্রসঙ্গত, সাউথ ক্যালকাটা ল কলেজে এবছর বার কাউন্সিল অফ ইন্ডিয়ার তরফে বিএ এলএলবিতে ভর্তির আসন সংখ্যা ১৮০ থেকে কমিয়ে ১২০ করা হয়েছে।